En 24-årig mand fra Frederikshavn spillede ved 23-tiden i aftes lige lovlig smart, da han med sprit i blodet satte sig bag rattet af en bil i Søndergade og gassede voldsomt op. - Larmen fik vidner til at lægge mærke til ham, og de kunne måbende se til, da han kort efter kørte fra stedet med hjulspind - direkte ind i et vejskilt, som han nedlagde, fortæller Karsten Højrup Kristensen, vagtchef ved Nordjyllands Politi. Så skulle man tro, at bilisten ville indse, at det var særdeles usmart at sidde bag rattet - men nej. - Han kørte fra stedet, men kort efter fandt en patrulje ham ved baren Ship Inn, hvor han ville ind og ikke kunne opføre sig ordentligt. Betjentene tog ham med, og på politistationen blev der udtaget blodprøve, inden han fik lov at overnatte i detentionen. Og der ligger han og sover endnu, siger vagtchefen. Manden kan se frem til et retsligt efterspil med både erstatningsansvar og en sag om spirituskørsel.

Opsummering:
En tørstig spritbilist har noget af et forklaringsproblem efter en tur i byen, der endte med trafikuheld.